P. Hrušovský, predseda NR SR: (2005-09-22):
Poprosím teraz pána poslanca Ondriaša, aby Národnej rade Slovenskej republiky predložil návrh zákona o konaní v rozpore s dobrými mravmi v prípade, v ktorom jedna zmluvná strana zneužíva sociálny a duševný stav druhej zmluvnej strany a o zmene a doplnení niektorých zákonov. Nech sa páči, pán poslanec Ondriaš. [Rokovanie o návrhu poslanca Národnej rady Slovenskej republiky Karola Ondriaša na vydanie zákona o konaní v rozpore s dobrými mravmi v prípade, v ktorom jedna zmluvná strana zneužíva sociálny a duševný stav druhej zmluvnej strany a o zmene a doplnení niektorých zákonov (zákon o úžere) , tlač 1286.] K. Ondriaš, poslanec: Ďakujem za slovo. Vážený pán predseda, vážené panie poslankyne, vážení poslanci, v poslednom období jedným z vážnych spoločenských problémov je úžera. Preto mi dovoľte, aby som vás oboznámil s návrhom zákona, ktorý rieši problém úžery. Návrh zákona odstraňuje úžeru, ktorá pácha veľa zla v našej spoločnosti hlavne v sociálne najslabších vrstvách. Tento návrh zákona o úžere je tlač 1286. Všetci vieme, že mnohé fyzické, ale aj právnické osoby už roky ponúkajú občanom nachádzajúcim sa v zlej sociálnej situácii prostredníctvom rôznych reklám rýchle pôžičky so štvorpercentným aj viacpercentným týždenným úrokom. V skutočnosti títo veritelia ponúkajú úrok s ročným úrokom viac ako 200-percentným, pričom priemerná ročná úroková miera v kategórii úrokov poskytovaných komerčnými bankami občanom podľa odporúčanej diskontnej sadzby Národnej banky Slovenska je ani nie desatina percenta z týchto úrokov. Veritelia zároveň poskytnuté pôžičky zabezpečujú vysokou zmluvnou pokutou a prevodom vlastníckeho práva, a to najmä k pozemkom, rodinným domom a bytom, ktoré vlastnia dlžníci. To znamená, že keď dlžník nezaplatí pôžičku načas, často príde o majetok, rodinný dom alebo byt. Zmluvy o pôžičke a zmluvy o zabezpečení záväzku prevodom práva sú často tak koncipované, že dlžník, ak je v omeškaní, musí zaplatiť vysoké úžernícke úroky, vysokú zmluvnú pokutu, a ak termín splatenia pôžičky nedodrží aj len minimálnym splátkovým zostatkom, veriteľ sa stáva vlastníkom veci, ktorá túto pôžičku zabezpečuje, niekedy i vlastníkom výšky už splateného dlhu. Okrem toho veritelia aj právnické osoby voči fyzickým osobám často využívajú možnosť, že tieto zmluvné vzťahy riešia podľa ustanovení Obchodného zákonníka, čo je pre fyzické osoby značne nevýhodné. Väčšina týchto veriteľov sú obchodnými spoločnosťami, poskytujú úžernícke pôžičky bez akejkoľvek spoločenskej kontroly, nepodliehajú bankovému dozoru a zdanlivo konajú v súlade so zákonom. V Trestnom zákone je aj trestný čin úžery. Orgány činné v trestnom konaní aj súdy majú však problém preukázať páchateľovi, že naplnil skutkovú podstatu tohto trestného činu. Keď Občiansky zákonník a Obchodný zákonník páchať túto trestnú činnosť v podstate umožňujú. Aby som napravil tento stav, opätovne predkladám do Národnej rady Slovenskej republiky návrh zákona o úžere, ktorým tento stav riešim. Návrh zákona - vypúšťa z Občianskeho zákonníka zabezpečenie záväzku prevodom práva, - ustanovuje maximálne úroky v dvojnásobnej výške odporúčanej diskontnej sadzby Národnej banky Slovenska pre komerčné banky v príslušnej kategórii i úrokov, - vypúšťa z Obchodného zákonníka ustanovenie, že Obchodný zákonník je možno aplikovať aj na občianskoprávne vzťahy medzi fyzickou osobou nepodnikateľa a podnikateľským subjektom a - ustanovuje aj podmienky bankového dozoru pre podnikateľské subjekty, ktoré pôžičky poskytujú ako nebankové subjekty. Navrhovaný zákon sprehľadní a zjednoduší riešenie predmetných záväzkových vzťahov v praxi a vo väzbe na Trestný zákon umožní ľahšie stanoviť skutkovú podstatu trestných činov spáchaných proti majetku, najmä trestného činu úžery. Často sa argumentovalo, že takýto zákon negatívne ovplyvní podnikateľské aktivity. Myslím si, že s týmto tvrdením nemôžeme súhlasiť, pretože štát má vytvárať podmienky na podnikanie, ale na podnikanie čestné a nie úžernícke. Návrh zákona je predložený do prvého čítania Národnej rady Slovenskej republiky, a preto ak postúpi do druhého čítania, uvítam všetky pozmeňujúce návrhy, ktoré ho vecne, právne i legislatívnotechnicky ešte zlepšia pri zachovaní jeho cieľa a filozofie. Štát, špeciálne Národná rada a vláda sú obviňované, že zavinili zlou, resp. nedostatočnou legislatívou a nečinnosťou krach bankových a nebankových subjektov. V skutočnosti parlament a vláda zavinili okradnutie klientov a tragédiu mnohých postihnutých osôb i úžerou. Tento stav v súčasnosti v oblasti úžery, keď vláda nerobí nič proti okrádaniu najmä sociálne slabých občanov, treba zmeniť. Vážené panie poslankyne, vážení páni poslanci, ako som už povedal, zákon o úžere som v Národnej rade predložil už dvakrát. Ani raz sa nedostal do druhého čítania, pretože koalícia návrh zákona nepodporila. Tým opäť podporovala alebo zastupovala v Národnej rade Slovenskej republiky slovenských a zahraničných úžerníkov, a nie občanov Slovenska. Koaličné panie poslankyne, koaliční páni poslanci, spomeňte si, že vy ste v Národnej rade Slovenskej republiky neprisahali na Ústavu Slovenskej republiky, že budete hájiť záujmy úžerníkov. Prisahali ste, že budete chrániť záujmy občanov. Apelujem na vás, vážené panie poslankyne, vážení páni poslanci, zabráňme ďalšiemu okrádaniu občanov a prispejme k tomu, aby sa čestnosť viac vyplácala ako nečestnosť. Prispejme k tomu, aby sa na Slovensku konečne poctiví ľudia mali lepšie ako podvodníci. Nech nám rozumní a čestní ľudia takto pomáhajú! Ďakujem.